L-Ajruport jappella għall-koperazzjoni mill-vjaġġaturi prospettivi Ritratt: Roger Azzopardi L-Ajruport Internazzjonali ta' Malta laqa' d-deċiżjoni tal-awtoritajiet tas-saħħa li jirrikonoxxu verżjonijiet diġitali ta' dokumenti meħtieġa għad-dħul f'Malta, inkluż iċ-ċertifikat diġitali tal-vaċċin tar-Renju Unit u l-Malta Digital Passenger Locator Form (dPLF) li hija parti minn sistema usa tal-UE. Minkejja dan, l-ajruport xorta waħda qed jistenna li jkun hemm bosta passiġġieri li jaslu Malta b'dokumenti nieqsa jew li jeħtieġu verifiki manwali minn rappreżentanti tas-saħħa pubblika. Fid-dawl ta' dan, l-ajruport appella lill-vjaġġaturi prospettivi għall-koperazzjoni tagħhom billi jippreżentaw u jibagħtu d-dokumenti tad-dħul meħtieġa b'mod diġitali kull fejn ikun possibbli. Kemm il-passiġġieri li jitilqu kif ukoll dawk li jaslu li se jivvjaġġaw mill-ajruport huma mfakkra li informazzjoni dwar ir-rekwiżiti tal-ivvjaġġar speċifiċi għall-pajjiż kif ukoll aġġornamenti oħra relatati mal-Covid jistgħu jinstabu fuq is-sit maltairport.com/covid19 .